同李漢臣賦陳道人茶匕詩
作者：吳則禮
朝代：宋

paragraphs: 諸方妙手嗟誰何，舊聞江東卜頭陀。
即今世上稱絕倫，只數錢塘陳道人。
宣和日試龍焙香，獨以勝韻媚君王。
平生底處虀鹽眼，飽識斕斑翰林椀。
腐儒慣燒折脚鐺，兩耳要聽蒼蠅聲。
苦遭湯餅作魔事，坐睡只教渠喚醒。
豈如公子不論價，千金争買都堂胯。
心知二叟操鈐鎚，種種幻出真瑰奇。
何當爲我調雲腴，豆飯藜羮與掃除。
箇中風味太高徹，問取老師三昧舌。